Rafmagnslaust hefur verið frá því um miðjan dag í gær á nokkrum bæjum í Höfðahverfi í Grýtubakkahreppi við Eyjafjörð . Truflanir hófust um hádegi og um kaffileytið fór rafmagn alveg af og hefur ekki komið á síðan . Glórulaus bylur er á svæðinu og ekki hægt að fara út úr húsi . Sauðfjárbóndi segist hafa áhyggjur af því að þök kunni að vera farin að losna á útihúsum en gerist það þá sé ekkert við því að gera að svo stöddu , veðurhamurinn sé slíkur . Óttast um þökÁsta segir að hún óttist að þök taki af útihúsum . Það sé þó ekkert við því að gera ef svo fari , veður sé einfaldlega vitlaust . Mynd : Úr einkasafni „ Ég veit ekkert hvernig staðan er , það sér ekki út úr augum og það er enginn að hreyfa sig út úr húsi . Þetta er bara þreifandi öskubylur eins og í eldgamla daga . Það voru þvílík læti hér í gærkvöldi að húsið nötraði allt og skalf , það nötruðu rúður og skalf gler og það var bara eins og það væri jarðskjálfti í gangi . Þetta er bara fellibylur , þetta helvíti , það er ekki flókið , “ segir Ásta Fönn Flosadóttir , sauðfjárbóndi og skólastjóri á Höfða I. Það var um hádegi sem að veðrið brast á fyrir norðan . Ásta segir að úrkoman þá hafi verið afar blaut og þung og svo hafi frost hert með tilheyrandi ísingu . „ Ég skil vel að rafmagnið skuli vera úti , línurnar eru ábyggilega slitnar alveg í spað . Það er bara heppilegt að það er hitaveita á húsinu , hún var lögð hér fyrir fjórum árum . Annars væri orðið djöfull kalt , ég býð ekki í það þar sem menn eru bara með rafmagnskyndingu . “ Ásta segir að þetta ástand sé á nokkrum bæjum sem séu alveg rafmagnslausir . Það er sérstaklega bagalegt á næsta bæ , Höfða II , en þar er kúabú og í rafmagnsleysi lenda menn í miklum erfiðleikum við mjaltir . Ásta segir að bændur á Höfða II séu með rafstöð til að bregðast við í aðstæðum sem þessum en það hafi verið tómt basl því stöðin hafi ekki farið í gang í gær þegar á þurfti að halda . „ Þeir brutust hingað niður eftir í björgunarsveitinni á jeppa í gærkvöldi og komu til hans rafgeymum , sem betur fer , en það er það eina sem hefur komið hingað til okkar . “ „ Það er hins vegar glórulaust að fara út í þetta veður og það gerir það enginn “ Ásta hefur töluverðar áhyggjur af því að þök á útihúsum hjá henni séu í hættu , og jafnvel að þau kunni að vera byjuð að losna eða farin að einhverju leyti . Veðurhamurinn sé einfaldlega slíkur . „ Það er hins vegar glórulaust að fara út í þetta veður og það gerir það enginn . Fari þökin þá fara þau bara . Ef þakplötur eru byrjaðar að fjúka þá á enginn að hreyfa sig , það er bara stórhættulegt . Nágranni minn hafði líka einhverjar áhyggjur af því að þak á hlöðu hjá honum væri byrjað að losna en hvorki hann né við vitum neitt um það . Veðrið og skyggnið er með þeim hætti að maður sér bara ekki neitt . Maður er bara milli vonar og ótta um það hvernig þetta verður þegar hægt verður að komast út í fjárhús og fara að kanna skemmdir . Það var búið að græja allt sem hægt var hér í gær , koma vélum inn , festa og fergja allt sem gæti farið af stað þannig að ég hef eiginlega bara áhyggjur af húsunum , þökunum . “ Ásta segist ekki vita hvenær búast megi við að veður fari að ganga niður hjá henni . Hún sé netlaus orðinn og hafi bara símann og útvarpið til að styðjast við í þeim efnum . „ Netið er því sem næst úti , ég get alla vega ekki hlaðið inn netsíðum af neinu viti svo ég veit ekki einu sinni almennilega hvernig spáin er . Við höfum þó útvarpið á meðan að rafhlöðurnar duga . “